En 30-årig næstformand i en nordjysk badmintonklub står til at blive smidt ud af klubben. Politiet har taget manden i at have haft over 250 børnepornofilm liggende. DGI - Danske Gymnastik og Idrætsforeninger - bakker klubbens beslutning om eksklusion op.

Formanden for badmintonklubben, der er anonymiseret af TV2/NORD er rystet. Efter TV2/NORD har gjort ham opmærksom på, at næstformanden er blevet tiltalt for ulovlig besiddelse af 256 børnepornografiske film på sin bopæl. - Vi er blevet enige om at ekskludere ham. Vi vil ikke først suspendere ham, og så vente på en en dom. Vi forventer dog, at han selv meddeler os, at han - af personlige årsager - ikke længere vil være med i bestyrelsen, siger badmintonklubbens formand til TV2/NORD. At næstformanden ikke længere er velkommen i badmintonklubben forstår man godt i de Danske Gymnastik og Idrætsforeninger. - Det er helt klart, at han ikke længere kan bestride et tillidshverv i en idrætsklub. Helt i orden, at han bliver smidt ud, siger Svend Lindahl, der er foreningskonsulent i DGI Nordjylland. Allerede for tre år siden bliver Nordjyllands Politi opmærksom på, at næstformanden har børnepornofilm liggende. Men stik imod hvad DGI anbefaler, så har badmintonklubben ikke indhentet en såkaldt børneattest på klubbens bestyrelsesmedlemmer. - Vi har snakket om det fornyligt. At vi skal have indhentet børneattester på alle bestyrelsesmedlemmer, men vi har bare ikke fået det gjort endnu, siger badminton-formanden. Som det er i dag er det kun lovpligtigt at indhente børneattester fra det Centrale Kriminalregister for nyansatte trænere, der har med børn under 15 år at gøre. Men i DGI råder man altså klubberne til at gå videre end det - så også bestyrelsesmedlemmer bliver omfattet. - Det er gratis, og ikke noget stort arbejde at gøre det. Hellere én gang for meget, end én for lidt, siger Svend Lindahl fra DGI Nordjylland. Før sin tid som næstformand var den børneporno-tiltalte mand ungdomstræner i badmintonklubben. TV2/NORD har talt med ham i dag. Han erkender, at have besiddet børneporno. Nu vil han bare gerne have sagen afsluttet, så han kan komme videre med sit liv. Sagen bliver snart afsluttet. I overmorgen falder der dom ved Retten i Aalborg.